फिल्म के शुरुआती सीन में सनी (खुशमीत गिल) की दादी (सुरेखा सीकरी) उसके पापा (मनमीत सिंह) से कहती है कि हमारे परिवार ने जो कुछ भी हासिल किया है, वह नाक के दम पर ही है। हमारे यहां सूंघ नहीं पाना देख नहीं पाने के बराबर है। दरअसल, सनी की फैमिली में पीढ़ियों से अचार बनाने का काम होता है। फिलहाल उसके पापा अचार की फैक्ट्री चलाते हैं। ऐसे में, सनी जो कि अपनी नाक में ब्लॉक की वजह से सूंघ नहीं सकता, वह पूरी फैमिली की परेशानी का सबब है। अब आप समझ गए होंगे कि डायरेक्टर अमोल गुप्ते ने इस फिल्म का नाम स्निफ यानी कि गंध क्यों रखा। सूंघ नहीं पाने की वजह से सनी को अपनी रोजाना लाइफ से लेकर स्कूल तक में तमाम परेशानियां झेलनी पड़ती हैं। घरवाले उसे स्पेशलिस्ट को दिखाते हैं, तो वह भी उसकी नाक में ब्लॉक बताकर हाथ खड़े कर लेता है। एक दिन अखबार में मुंबई में बढ़ती कार चोरियों की खबर पढ़कर जासूसी दिमाग के सनी का ध्यान इस ओर जाता है और वह कुछ करने की सोचता है। इसी बीच एक दिन स्कूल की लैब में कुछ ऐसा केमिकल लोचा होता है कि न सिर्फ सनी की नाक का ब्लॉक हट जाता है, बल्कि उसकी सूंघने की क्षमता भी काफी बढ़ जाती है। अब वह दो-दो किलोमीटर दूर तक सूंघ लेता है और किसी का मुंह सूंघ कर यह भी बता देता कि उसने कल क्या खाया था। अपनी सूंघने की क्षमता के दम पर स्कूल में अपनी टीचर के पैसे चोरी होने का मामला सुलझाकर वह हीरो बन जाता है। एक दिन जब सनी की कॉलोनी से ही एक गाड़ी चोरी हो जाती है, तो वह अपनी दूर-दूर तक सूंघने की क्षमता के सहारे चोर तक पहुंचने की सोचता है। वह अपने दोस्तों के साथ मिलकर पुराने मोबाइल फोन और इलेक्ट्रिक डिवाइस से कॉलोनी में एक सीसीटीवी नेटवर्क भी तैयार करता है। कॉलोनी के एक अंकल के कहने पर सनी चोरों का सुराग तलाशने चोर बाजार पहुंचता है। वहां वह कार चोरों के चंगुल में फंस जाता है, लेकिन अपनी बहादुरी से उन्हें पकड़वा देता है। बावजूद इसके उसकी कॉलोनी में चोरी करने वाले चोर का अभी भी पता नहीं लगता। तो क्या सनी असली चोर को तलाश पाता है? इसका पता आप फिल्म देखकर ही लगा पाएंगे। यूं तो भारत में बच्चों के लिए फिल्में कम ही बनती हैं, लेकिन 'तारे जमीन पर' और 'स्टेनली का डिब्बा' जैसी बच्चों की कहानियों पर बेस्ड फिल्में बनाने वाले अमोल गुप्ते लगातार ऐसी फिल्में बना रहे हैं। चिल्ड्रन फिल्म सोसायटी ऑफ इंडिया के चेयरपर्सन रह चुके अमोल का बच्चों की फिल्मों से काफी जुड़ाव है, लेकिन इस बार बतौर डायरेक्टर स्निफ में वह अपनी पिछली फिल्मों जैसा दम नहीं दिखा पाए। हालांकि अपने ऐक्टिंग के शौक के चलते अमोल ने खुद जरूर पर्दे पर अपनी झलक दिखाई है। अमोल की पिछली फिल्में बच्चों के साथ-साथ पैरंट्स को भी अपील करती थीं, लेकिन इस बार स्निफ में वह बात नजर नहीं आती। बावजूद इसके अगर आप अपने स्कूल में पढ़ने वाले बच्चों को यह फिल्म दिखाने ले जाएंगे, तो यह उन्हें निराश नहीं करेगी। 